Darth Vader er tilbake
«Rogue One: A Star Wars Story» er den første av flere nye frittstående Star Wars- filmer fra Lucasfilm og Disney. 
Den forteller historien om hva som skjedde før den aller første filmen i serien «Star Wars lV: A New Hope» som kom i 1977. 

Jyn Erso (Felicity Jones) har måttet klare seg selv store deler av livet. 
Hun har vært ganske likegyldig til motstandsbevegelsen og frihetskampene. 
Da hennes far (Mads Mikkelsen), som har vært tvunget til å jobbe for Imperiet med å bygge Dødsstjernen sender henne en hemmelig beskjed, dras hun imidlertid motvillig inn i kampen. 

Filmen har fin flyt, og føles og ser ut som en riktig «Star Wars»-film. 
Nydelige bilder og passe nostalgi i form av kjente romskip, uniformer og våpen. 
CGI-teknologi er brukt for å gjenskape to av de gamle skuespillerne, men her er teknologien ikke bra nok. 
Heldigvis er de ikke med så mye at det ødelegger helhetsinntrykket. 

Ellers byr filmen på interessante karakterer, og vi får et gjensyn med Darth Vader, som vil glede alle fans. 
Han er også den eneste som får svingt litt med lyssabelen, og kunne med fordel fått større plass i filmen. 

Alt i alt, er dette en bedre film enn den forrige, «Star Wars: The Force Awakens», og vil garantert glede gamle og nye fans. 
